รัฐบาล ส่งเสริมให้ประชาชนงดดื่มสุราตลอดสามเดือนช่วงเข้าพรรษาและนำไปสู่การลด ละ และเลิกดื่มสุรา
รัฐบาลรณรงค์ "วันงดดื่มสุราแห่งชาติ" ส่งเสริมประชาชนงดเครื่องดื่มแอลกอฮอล์ตลอด 3 เดือนเข้าพรรษา

พลเอก ปัฐมพงศ์ ประถมภัฏ ผู้ช่วยรัฐมนตรีประจำสำนักนายกรัฐมนตรี  พร้อมด้วยนายแพทย์เจษฎา โชคดำรงสุข ปลัดกระทรวงสาธารณสุข และนายสงกรานต์ ภาคโชคดี ผู้อำนวยการสำนักงานเครือข่ายองค์กรงดเหล้า ร่วมแถลงข่าวการจัดกิจกรรมรณรงค์วันงดดื่มสุราแห่งชาติประจำปี 2561 ซึ่งกำหนดให้ตรงกับวันเข้าพรรษาของทุกปี เพื่อส่งเสริมให้ประชาชนงดดื่มสุราตลอดสามเดือน ในช่วงเข้าพรรษาและนำไปสู่การลด ละ และเลิกดื่มสุรา 
สมเด็จพระอริยวงศาคตญาณ สมเด็จพระสังฆราช สกลมหาสังฆปริณายก ทรงประทานโอวาท เนื่องในวันงดดื่มสุราแห่งชาติปีนี้มีใจความสำคัญว่า การดื่มสุราและเมรัย อันเป็นที่ตั้งแห่งความประมาททั้ง 6 ประการ คือความเสื่อมทรัพย์ ก่อการทะเลาะวิวาท เป็นบ่อเกิดแห่งโรค เป็นเหตุเสียชื่อเสียง เป็นเหตุไม่รู้จักละอาย ต้นเหตุ ทอนกำลังปัญญา  
การดื่มเครื่องดื่มแอลกอฮอล์ ก่อให้เกิดปัญหาด้านสุขภาพ ครอบครัวอุบัติเหตุและอาชญากรรม ส่งผลกระทบต่อสังคมและเศรษฐกิจ และเป็นสาเหตุของโรคอีกกว่า 200 โรค ส่งผลให้มีผู้เสียชีวิตปีละ 22,672 ราย พลเอก ประยุทธ์ จันทร์โอชา นายกรัฐมนตรี กำชับหน่วยงานที่เกี่ยวข้องดำเนินมาตรการควบคุมเครื่องดื่มแอลกอฮอล์ตามยุทธศาสตร์นโยบายแอลกอฮอล์ระดับชาติ เพื่อป้องกันไม่ให้เยาวชนและสตรีเข้าถึงได้โดยง่าย พร้อมมอบคำขวัญเนื่องในวันงดดื่มสุราแห่งชาติปีนี้ว่า “ลด ละ เลิกสุรา พาครอบครัวเป็นสุข”

ปลัดกระทรวงสาธารณสุขกล่าวว่า ในช่วงเข้าพรรษา จัดทำโครงการ"ค้นฅน เลิกเหล้า เข้าพรรษา" ค้นหาประชาชนผู้มีปัญหาจากการดื่มเครื่องดื่มแอลกอฮอล์ที่มีอายุ 15 ปีขึ้นไป เพื่อเพิ่มโอกาสการเข้าถึงบริการและเข้าสู่ระบบบำบัดรักษาให้สามารถลด ละ เลิก ดื่มและลดอันตรายจากการดื่มเครื่องดื่มแอลกอฮอล์ได้

ผู้อำนวยการสำนักงานเครือข่ายองค์กรงดเหล้า กล่าวว่า ทางเครือข่ายฯ ร่วมกับทุกหน่วยงาน เน้นรณรงค์เปลี่ยนแปลงค่านิยมไม่เลี้ยงเหล้า ไม่ดื่ม ไม่ขายเครื่องดื่มแอลกอฮอล์ในเทศกาลงานบุญประเพณี พร้อมเน้นบังคับใช้กฎหมายและเน้นให้ผู้นำชุมชนร่วมรณรงค์และเป็นตัวอย่างในการงดเหล้า